b'\n_START_ARTICLE_\nBukov prelec\n_START_SECTION_\nOpis\n_START_PARAGRAPH_\nOdrasel metulj ima razpon kril med 40 in 70 mm. Prednja krila so siva do sivo ali zeleno-rjava in imajo po sredini nazob\xc4\x8dan svetel pas. Zadnji par kril je podobne barve, le da je brez vzorca. Li\xc4\x8dinka je gosenica, ki v zadnji fazi dose\xc5\xbee dol\xc5\xbeino do okoli 70 mm. Gosenica in buba sta podobni jastogu, po \xc4\x8demer je vrsta dobila angle\xc5\xa1ko ime (lobster moth).\n_START_SECTION_\nBiologija\n_START_PARAGRAPH_\nGosenice se v prvem stadiju hranijo z ostanki svojega jaj\xc4\x8deca in pri obna\xc5\xa1anju posnemajo mravlje ali majhne pajke. V tej fazi gosenice hrabro branijo ostanke jaj\xc4\x8deca in napadejo vsako \xc5\xbeival, ki se jim preve\xc4\x8d pribli\xc5\xbea. Po prvi levitvi se za\xc4\x8dnejo gosenice hraniti z listi gostiteljske rastline. V kasnej\xc5\xa1ih stadijih postaja gosenica vse ve\xc4\x8dja, povsem pa se spremeni tudi njen zunanji izgled. Glava postane ve\xc4\x8dja, noge se podalj\xc5\xa1ajo, od \xc4\x8detrtega do sedmega segmenta telesa pa se na hrbtu pojavijo izbokline. Barva gosenic v teh stadijih je rde\xc4\x8dkasto rjava, napadene gosenice pa se zvijejo v nenavadno pozo z nogami iztegnjenimi naprej in glavo spodvito nazaj proti hrbtu. Buba je obdana z mo\xc4\x8dnim kokonom, ki je pritrjen med odmrlo listje na koncu vej. V tem kokonu buba prezimi, iz nje pa naslednjo pomlad do maja do julija izletijo odrasli metulji.'